กระทรวงวัฒนธรรม จัด 4 กิจกรรมเป็นของขวัญให้แก่ประชาชน เชิญชวนคนไทยร่วมสวดมนต์ข้ามปี ไหว้พระรับสิริมงคลทั่วประเทศ เนื่องในเทศกาลปีใหม่ 2563
กระทรวงวัฒนธรรม จัด 4 กิจกรรมเป็นของขวัญให้แก่ประชาชน เชิญชวนคนไทยร่วมสวดมนต์ข้ามปี ไหว้พระรับสิริมงคลทั่วประเทศ เนื่องในเทศกาลปีใหม่ 2563นายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดเผยว่า เนื่องในเทศกาลส่งท้ายปีเก่า ต้อนรับปีใหม่ 2563 นี้ กระทรวงวัฒนธรรมได้จัด 4 กิจกรรมเพื่อส่งมอบความสุขให้แก่ประชาชน ประกอบด้วย กิจกรรมทำความดีช่วงปีใหม่เพื่อความเป็นสิริมงคล ได้แก่ กิจกรรมสวดมนต์ข้ามปี ระหว่างวันที่ 31 ธันวาคม 2562 - 1 มกราคม 2563 ณ วัด และศาสนสถานทั่วประเทศโดยตั้งเป้าหมายมีประชาชนร่วมกิจกรรมกว่า 20 ล้านคน  นอกจากนี้ ยังมีกิจกรรมไหว้พระทั่วประเทศ อาทิ ไหว้พระ 10 วัดสืบสิริสวัสดิ์ 10 รัชกาล วันที่ 28 ธันวาคม - 1 มกราคม 2563 มีรถบริการรับส่ง-ฟรี กิจกรรมสักการะพระพุทธรูปสำคัญ ณ พิพิธภัณฑสถานแห่งชาติทั่วประเทศ โดยส่วนกลางได้อัญเชิญพระพุทธรูปสำคัญ 10 องค์มาให้ประชาชนได้สักการะ อาทิ พระพุทธสิหิงค์ และพระพุทธรูปศิลป์นานาประเทศ 9 องค์ ส่วนภูมิภาคอัญเชิญพระพุทธรูปสำคัญให้ประชาชนสักการะ อาทิ พระพุทธรูปหลวงพ่อเพชร พิพิธภัณฑสถานแห่งชาติ ชัยนาทมุนี จังหวัดชัยนาท  กิจกรรมการเปิดแหล่งเรียนรู้ทางประวัติศาสตร์ให้ประชาชนเข้าชมฟรีทั่วประเทศระหว่างวันที่ 29 ธันวาคม 2562 -  1 มกราคม 2563  กิจกรรมศิลปวัฒนธรรมเพื่อส่งเสริมการท่องเที่ยว อาทิ มหกรรมอาหาร ตลาดวัฒนธรรม และการแสดงของศิลปินแห่งชาติ ตามสถานทีท่องเที่ยวสำคัญทั่วประเทศ  รวมถึงกิจกรรมส่งความสุขด้วยของขวัญวิถีไทย โดยคัดเลือกผลิตทางวัฒนธรรม หรือซีพอต มาจำหน่ายเป็นของขวัญปีใหม่ตลอดเทศกาลอีกด้วย